
A 18. századi magyarországi képzőművészet egy elfeledett emlékének művészettörténeti, ikonográfiai elemzése a mester- és stíluskapcsolatok meghatározásával

A dolgozat témája a szécsényi ferences templom festett barokk kori stallum-párja, amely a hazai művészettörténet írás mindeddig igen kevéssé feldolgozott témája. A dolgozat első felében a téma pontos megértéséhez szükséges háttértudást írja le. Áttekinti a stallumok általános történetét, a templomtérben való elhelyezését különböző korokban, valamint a ferences rend magyarországi történetét, koncentrálva a szécsényi ferences templomra és kolostorra. A kutatott műtárgy képekkel illusztrált pontos leírásának egyik célja, hogy dokumentálja jelenlegi, rohamosan pusztuló állapotát. A stallumok készítőihez és készítésének pontos dátumához a rendház Historia Domusa juttatta el a szerzőt, melynek adatai a további kutatások alapját képezték. Ennek alapján sikerült azonosítani a mesterek egyéb műveit, valamint a szöveg utalt metszetes előképek létére is. Ezek felkutatása a dolgozat egyik fő eredménye. A metszeteken és a stallumokon számos latin nyelvű disztichon olvasható, melyeket mindeddig elsőként magyar fordításukkal együtt közöl a szerző. A feliratok nagyban segítenek a festmények értelmezésében, az erősen károsodott képek rekonstruálásában, illetve a képeken ábrázolt remeték azonosításában. A dolgozat kitér a témaválasztás szellemi hátterére, a kor gondolkodásmódjára is. A tanulmány végén találjuk a festmények és a különböző kiadásokban megjelent metszetes előképeik összevetését a lefordított szövegek tükrében, valamint néhány magyarországi és külföldi analógiát. A kutatás felhívja a figyelmet a tárgyak értékére, valamint nagymértékben segítségére lehet egy esetleges későbbi restaurálásnak.



